
Rīga, 02.07.2026, Nr.205/1


Demogrāfisko lietu padomes priekšsēdētājam,
Ministru prezidentam A.Kulbergam

Informācijai:
Demogrāfisko lietu padomes locekļiem


Priekšlikumi ģimenes valsts politikas pilnveidei 
demogrāfiskās krīzes mazināšanai


Latvijas Brīvo arodbiedrību savienība (LBAS) iestājas par ģimeni kā vienu no Latvijas sabiedrības pamatvērtībām un ilgtspējīgas valsts attīstības priekšnoteikumiem. Stipra ģimene, droša nodarbinātība, cienīgs darbs un iespēja sabalansēt profesionālo un privāto dzīvi ir būtiski priekšnoteikumi sabiedrības labklājībai.
Arodbiedrību ieskatā ģimenes vērtību stiprināšana ir ne tikai sociālās politikas, bet arī darba tirgus attīstības jautājums. Tādēļ LBAS atbalsta tādus risinājumus, kas sekmē darba ņēmēju tiesību aizsardzību, vienlīdzīgas iespējas, sociālo dialogu un ģimenei draudzīgas darba vides attīstību, veidojot ilgtspējīgu un konkurētspējīgu Latvijas darba tirgu:
1. Lai paaugstinātu ģimeņu ar bērniem dzīves kvalitāti un mazinātu nodokļu slogu strādājošām ģimenēm, LBAS aicina pārskatīt iedzīvotāju ienākuma nodokļa atvieglojuma apmēru par apgādībā esošu personu, nosakot to 80 % apmērā no mēneša neapliekamā minimuma par katru apgādībā esošu personu un saglabāt atvieglojumu vecākam situācijās, kad bērns strādā vasaras sezonā.
2. Nepieciešams veikt izmaiņas “Par maternitātes un slimības apdrošināšanu” likuma 10.6 panta 3.daļā, nosakot, ka vecāku pabalsta saņēmējam, kurš bērna kopšanas laikā ir nodarbināts un neatrodas bērna kopšanas atvaļinājumā vai bērna kopšanas laikā gūst ienākumus kā pašnodarbinātais, pabalstu izmaksā 100% procentu apmērā no pabalsta. 
3. Rosinām veikt grozījumus Darba likumā, nosakot, ka darbiniekam ir tiesības uz līdz piecām valsts vai darba devēja apmaksātām aprūpētāja atvaļinājuma darba dienām kalendāra gadā, lai nodrošinātu pilnvērtīgāku Direktīvas par darba un privātās dzīves līdzsvaru vecākiem un aprūpētājiem mērķu sasniegšanu, stiprinātu sociālo aizsardzību darba ņēmējiem un sekmētu ilgāku darba mūžu, vienlaikus veicinot darba ņēmēju spēju apvienot profesionālos un ģimenes pienākumus.
4. Nepieciešams veikt izmaiņas Valsts sociālo pabalstu likuma 7.panta 2.daļā un likuma “Par maternitātes un slimības apdrošināšanu” 10.4 panta 2.daļā, paredzot, ka Bērna kopšanas pabalstu (BKP) var saņemt jebkurš no vecākiem neatkarīgi, kurš ir Vecāku pabalsta  (VP) saņēmējs. 
5. Nepieciešams veikt izmaiņas likumā "Par valsts pensijām" un likumā "Par valsts sociālo apdrošināšanu”, kā arī  MK noteikumos Nr.976 "Noteikumi par brīvprātīgu pievienošanos valsts sociālajai apdrošināšanai" un Nr.230 "Noteikumi par valsts sociālās apdrošināšanas obligātajām iemaksām no valsts pamatbudžeta un valsts sociālās apdrošināšanas speciālajiem budžetiem", lai visas sievietes, kuras atradās bērna kopšanas atvaļinājumā no 1991. līdz 1995.gadam varētu šo laiku ieskaitīt apdrošināšanas stāžā.
6. Aicinām palielināt vienreizējo bērna piedzimšanas pabalstu, pielīdzinot to minimālajai algai valstī. Vienlaikus aicinām izvērtēt iespēju pakāpeniski palielināt bērna piedzimšanas pabalstu atkarībā no bērnu skaita ģimenē. 
7. Ņemot vērā kritisko situāciju demogrāfijas jomā, aicinām mainīt Demogrāfisko lietu padomes nolikumu un sasaukt sēdes pēc nepieciešamības, bet ne retāk kā reizi pusgadā (šobrīd reizi gadā).  

LBAS priekšsēdētāja vietniece 	(*paraksts)		             	A.Grīnfelde



* DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

